b'\n_START_ARTICLE_\nDover (England)\n_START_PARAGRAPH_\nDover (fransk: Douvres) er en by og betydelig fergehavn i hjemfylket til Kent i s\xc3\xb8r\xc3\xb8stlige England. Byen har 34 000 innbyggere og er det viktigste overfartstedet til Frankrike med henholdsvis b\xc3\xa5ttrafikk og Eurotunnel. Borgen Dover Castle ligger her og er beskrevet som \xc2\xabn\xc3\xb8kkelen til England\xc2\xbb p\xc3\xa5 grunn av dets strategiske beliggenhet og dets betydning for Englands forsvar gjennom tidene._NEWLINE_Det er vendt mot Frankrike ved Doverstredet, det smaleste omr\xc3\xa5det i Den engelske kanal, ca. 31\xc2\xa0km bred. Under Doverstredet ligger Kanaltunnelen som forbinder engelske Folkestone og franske Calais. Det ligger s\xc3\xb8r\xc3\xb8st for Canterbury; \xc3\xb8st for Kents fylkesby Maidstone; og nord\xc3\xb8st langs kystlinjen fra Dungeness og Hastings. Byen er det administrative senteret for distriktet Dover og hvor fergen Dover-Calais g\xc3\xa5r via havnen i Dover. De omliggende krittklippene har blitt kjent som De hvite klippene ved Dover._NEWLINE_Dovers strategiske posisjon har v\xc3\xa6rt \xc3\xa5penbar gjennom hele dens historie: arkeologiske funn har avdekket at omr\xc3\xa5det har alltid v\xc3\xa6rt fokus for folkegrupper som har kommet over til De britiske \xc3\xb8yer nettopp her. En b\xc3\xa5t fra bronsealderen, verdens eldste kjente sj\xc3\xb8g\xc3\xa5ende b\xc3\xa5t, er avdekket her. Byen har v\xc3\xa6rt befolket siden steinalderen i henhold til arkeologisk funn, og Dover er et av f\xc3\xa5 steder i Storbritannia, \xe2\x80\x93 London, Edinburgh, og Cornwall er andre eksempler, som har tilsvarende navn p\xc3\xa5 fransk, Douvres. Byens navn er avledet fra elven som renner gjennom den, elven Dour.'